-----------------------------------------------------------------------
  2.3 การประกอบธุรกิจของแต่ละสายผลิตภัณฑ์

  -----------------------------------------------------------------------

(1) ลักษณะผลิตภัณท์หรือบริการ 

งานแปรรูปผลิตภัณฑ์เหล็กของบริษัทฯ สามารถจำแนกได้เป็น 2 ประเภท ดังนี้

1. งานแปรรูปโครงสร้างเหล็ก (Steel Structure Fabrication) คือ
การแปรรูปโครงสร้างเหล็กที่มีเหล็กแผ่นและเหล็กรูปพรรณเป็นวัตถุดิบหลักในการผลิตชิ้นส่วนโครงสร้างเหล็กเพื่อใช้เป็นโครงสร้างหลักในโรงงานอุตสาหกรรมขนาดใหญ่
เช่น โรงไฟฟ้า โรงกลั่นน้ำมันและโรงงานปิโตรเคมี เป็นต้น
งานอาคารสูงที่ใช้เหล็กเป็นโครงสร้างของอาคารและโครงสร้างหลังคา (Roof Structure)
งานสาธารณูปโภคขั้นพื้นฐาน เช่น สะพาน ทางยกระดับ สนามบิน เป็นต้น
งานผลิตอุปกรณ์และส่วนประกอบของเครื่องจักรซึ่งใช้ในงานก่อสร้าง (Construction
Equipment and Mechanical Parts) รวมถึงงานเหล็กทั่วไป (General Steel Work)
เช่น โครงสร้างสำหรับจานรับสัญญาณโทรคมนาคม (Antenna Structure)
โครงสร้างเสาสายไฟฟ้าแรงสูง (Transmission Line Tower) เป็นต้น

2. งานแปรรูปผลิตภัณฑ์อื่นๆ (Other Steel Fabrication) แบ่งเป็น

2.1 งานประกอบและเชื่อมท่อ (Piping Fabrication) คือ
งานประกอบและเชื่อมท่อเพื่อให้ได้ขนาดและรูปร่างตามแบบในโรงงานเพื่อความสะดวกและง่ายต่อการติดตั้งที่โครงการ
โดยนำไปประกอบเป็นระบบท่อในกระบวนการผลิตของโรงงานอุตสาหกรรม เช่น โรงไฟฟ้า
โรงกลั่นน้ำมัน โรงงานปิโตรเคมีและงานนอกชายฝั่งทะเล เป็นต้น บริษัทฯ
ได้ทำการประกอบและเชื่อมท่อ
รวมทั้งติดตั้งให้กับโครงการต่างๆภายในประเทศและได้ส่งออกให้กับหลายโครงการในต่างประเทศทั่วโลก

2.2 ภาชนะความดัน (Pressure Vessel) และถัง (Tank) คือ
งานแปรรูปเหล็กเป็นภาชนะความดัน (Pressure Vessel) และถัง (Tank)
สำหรับบรรจุของเหลวหรือก๊าซ เช่น ถังทรงกระบอก (Cylindrical Tank) ถังทรงกลม
(Spherical Tank) เพื่อใช้ในกระบวนการผลิตของโรงงานอุตสาหกรรม
โรงผลิตไฟฟ้าหรือโรงกลั่นน้ำมัน

2.3 ผลิตภัณฑ์หม้อกำเนิดไอน้ำ (Boiler) ได้แก่ หม้อกำเนิดไอน้ำขนาดเล็ก (Package
Boiler) หม้อกำเนิดไอน้ำชนิดท่อไฟ (Fire Tube Package Boiler)
ซึ่งผลิตภายใต้เครื่องหมายการค้า “ไอเอชไอ” (Ishikawajima Harima Heavy Industry
Co., Ltd. – IHI) จากประเทศญี่ปุ่นและหม้อกำเนิดไอน้ำขนาดใหญ่ที่ใช้ในอุตสาหกรรมทั่วไป
รวมทั้ง Heat Recovery Steam Generator (HRSG) ประเภทต่างๆ

2.4 Process Module/ Module คือ นอกจากการแปรรูปเหล็กให้เป็นโครงสร้างเหล็ก ท่อ
ภาชนะความดันและผลิตภัณฑ์ที่เป็นเครื่องจักรหรืออุปกรณ์ต่างๆแล้ว บริษัทฯ
ยังดำเนินธุรกิจการประกอบชิ้นส่วนต่างๆเหล่านี้เข้าด้วยกันให้เป็นโครงสร้างระบบขนาดใหญ่
(Process Module) ที่ประกอบด้วยระบบย่อยต่างๆ เช่นโครงสร้างเหล็ก ระบบท่อ ระบบไฟฟ้า
ระบบควบคุมและอื่นๆ
โดยจะดำเนินการภายในพื้นที่บริเวณท่าเทียบเรือเพื่อความสะดวกในการขนส่งโครงสร้างขนาดใหญ่นี้ไปยังที่ตั้งของโครงการต่างๆ
ทั้งในประเทศและต่างประเทศ
ผลิตภัณฑ์ส่วนใหญ่ถูกใช้ในอุตสาหกรรมการขุดเจาะน้ำมันและก๊าซธรรมชาตินอกชายฝั่งทะเลหรือนำไปติดตั้งบนเรือขนาดใหญ่เพื่อการขุดเจาะน้ำมันและก๊าซธรรมชาตินอกชายฝั่งทะเล
รวมไปถึงโครงการก่อสร้างบนฝั่งทั่วไปที่มีข้อจำกัดในด้านสถานที่เพื่อการก่อสร้าง
หรือมีการขาดแคลนแรงงานหรือมีต้นทุนของแรงงานสูงและต้องการลดระยะเวลาและต้นทุนในการก่อสร้างหรือมีความจำเป็นอื่นๆที่ต้องลดปริมาณการทำงานในบริเวณที่ตั้งโครงการ

3. การขายและบริการที่เกี่ยวข้องกับการรับเหมาก่อสร้าง ประกอบด้วย การผลิต,
การจำหน่ายและการให้เช่าเครื่องจักร รวมทั้งวัสดุและอุปกรณ์งานก่อสร้างต่างๆ นอกจากนี้
ยังรวมถึงการให้บริการด้านการบริหารจัดการ ซึ่งบริษัทฯ
จะทำการเรียกเก็บค่าธรรมเนียมจากการช่วยเหลือสนับสนุนการดำเนินงานจากบริษัทย่อย

ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

บริษัทฯ ประกอบธุรกิจแปรรูปโครงสร้างเหล็กและเป็นธุรกิจที่เกี่ยวเนื่องกับอุตสาหกรรมก่อสร้าง
ทำให้ปัจจัยที่มีผลกระทบต่อโอกาสหรือข้อจำกัดในการประกอบธุรกิจของบริษัทฯ
ขึ้นอยู่กับสภาพทางเศรษฐกิจ ภาวะอุตสาหกรรม ภาวะการลงทุนของส่วนภูมิภาคและทั่วโลก
รวมถึงความมั่นคงทางการเมือง
โดยเฉพาะในภูมิภาคของประเทศที่กำลังพัฒนาที่ยังมีการขยายการลงทุนในระบบสาธารณูปโภคอีกเป็นจำนวนมาก

ธุรกิจของบริษัทฯ ไม่มีสัมปทานหรือสิทธิบัตร ดังนั้น ความสามารถในการแข่งขันของบริษัทฯ
จึงขึ้นอยู่กับผลงานของบริษัทฯ ที่จะต้องมีคุณภาพ
เป็นไปตามมาตรฐานสากลและมีต้นทุนที่เหมาะสมเพื่อที่จะได้สร้างชื่อเสียงและได้รับความไว้วางใจจากลูกค้าอย่างต่อเนื่อง

โดยขณะนี้บริษัทฯ มีปัจจัยเสริม คือ
การได้รับบัตรส่งเสริมจากคณะกรรมการส่งเสริมการลงทุนในการผลิตโครงสร้างเหล็ก งานท่อ
งานโครงสร้างเหล็กพร้อมอุปกรณ์และระบบท่อสำหรับงานนอกชายฝั่งทะเล งานถัง
งานภาชนะความดันและงานหม้อกำเนิดไอน้ำ โดยสามารถสรุปสาระสำคัญได้ดังนี้ คือ

คณะกรรมการส่งเสริมการลงทุนอาศัยอำนาจตามพระราชบัญญัติส่งเสริมการลงทุน พ.ศ. 2520
ออกบัตรส่งเสริมให้แก่ บริษัท เอสทีพี แอนด์ ไอ จำกัด (มหาชน) เมื่อวันที่ 11 กุมภาพันธ์ 2540
และ 31 มีนาคม 2540
เพื่อแสดงว่าเป็นผู้ได้รับการส่งเสริมการลงทุนในกิจการผลิตโครงสร้างเหล็กซึ่งใช้ในการก่อสร้าง
ถังความดันสูง (Pressure Vessels) และชิ้นส่วนเหล็กอื่น ๆ และหม้อกำเนิดไอน้ำ
โดยได้รับสิทธิประโยชน์ที่สำคัญดังต่อไปนี้

-   ได้รับการยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

-   ได้รับการยกเว้นภาษีเงินได้นิติบุคคล
    สำหรับกำไรสุทธิที่ได้จากการประกอบกิจการที่ได้รับการส่งเสริมเป็นระยะเวลา 3-8 ปี

-   ได้รับการยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลสำหรับกำไรสุทธิไปรวมคำนวณเพื่อเสียภาษีเงินได้ตลอดระยะเวลาที่ได้รับยกเว้นภาษีเงินได้นิติบุคคล

(2) ตลาดและภาวะการแข่งขัน

1 นโยบายและลักษณะการตลาดของผลิตภัณฑ์และบริการที่สำคัญ

1.1 กลยุทธ์การแข่งขัน

ในการแข่งขันกับตลาดทั้งในประเทศและต่างประเทศ บริษัทฯ
กำหนดนโยบายการวางแผนการลงทุนเพื่อพัฒนาความสามารถในการผลิต
รวมทั้งพัฒนาบุคลากรเพื่อให้สอดคล้องกับสภาพการแข่งขันในปัจจุบัน
ทั้งนี้เพราะโครงการส่วนใหญ่มักจะเป็นโครงการที่มีมูลค่าสูง
มีการออกแบบเพื่อใช้งานในแต่ละโครงการโดยเฉพาะ มีรูปแบบที่หลากหลาย ดังนั้น
กระบวนการผลิตของบริษัทฯ จึงต้องมีการปรับเปลี่ยนตลอดเวลา
บุคลากรที่เกี่ยวข้องต้องเป็นช่างฝีมือที่มีความสามารถและมีความชำนาญสูงในด้านงานแปรรูปเหล็ก
อีกทั้งต้องมีการพัฒนาในเรื่องเทคโนโลยีสมัยใหม่ตลอดเวลาเพื่อให้สินค้าหรือบริการที่ได้มีคุณภาพและส่งมอบงานได้ทันเวลา
ซึ่งเป้าหมายดังกล่าวนับว่าเป็นกลยุทธ์ที่สำคัญในการแข่งขันในธุรกิจแปรรูปเหล็ก
จากประสบการณ์ที่ผ่านมากว่า 30 ปี บริษัทฯ ได้เสริมสร้างความสามารถในการแข่งขันดังนี้ คือ

ก. คุณภาพของผลิตภัณฑ์และบริการที่ได้มาตรฐาน

ผลิตภัณฑ์ส่วนใหญ่ของบริษัทฯ
ล้วนถูกนำไปใช้เป็นส่วนประกอบสำคัญสำหรับโครงการก่อสร้างขนาดใหญ่ประเภทต่างๆ เช่น สะพาน
อาคารที่พักผู้โดยสารของสนามบินและในโรงงานอุตสาหกรรมขนาดใหญ่ เป็นต้น ดังนั้น
คุณภาพของผลิตภัณฑ์และบริการที่ได้มาตรฐานจึงมีความจำเป็นและมีความสำคัญมาก โดยบริษัทฯ
ให้ความสำคัญถึงความรับผิดชอบต่อสังคม
เพราะหากผลิตภัณฑ์ไม่มีคุณภาพอาจก่อความเสียหายต่อส่วนรวมได้ ซึ่งนอกจากบริษัทฯ
จะมุ่งเน้นคุณภาพของงานให้ได้ตามมาตรฐานแล้ว บริษัทฯ
ยังให้ความสำคัญกับการบริการที่ดีให้กับลูกค้าและการส่งออกงานที่มีคุณภาพไปทั่วโลก
ทั้งนี้ผลิตภัณฑ์ของบริษัทฯ ได้รับการยอมรับจากสถาบันที่มีชื่อเสียงจากต่างประเทศหลายแห่ง
โดยมีรายละเอียดดังนี้ คือ

  1. ประกาศนียบัตรรับรองมาตรฐานการผลิต ISO 9001
  สำหรับงานแปรรูปผลิตภัณฑ์โครงสร้างเหล็กและงานท่อตั้งแต่ปี 2540

  2. ประกาศนียบัตร JSA Grade “H” – (Japan Steel Structure Appraisal
  Center) จากสมาพันธ์ผู้ก่อสร้างโครงสร้างเหล็กแห่งประเทศญี่ปุ่น (Japan Steel
  Structure Appraisal Center, Ltd.) ซึ่งทำให้บริษัทฯ
  สามารถส่งออกงานโครงสร้างเหล็กไปยังประเทศญี่ปุ่นได้

  3. ประกาศนียบัตรรับรองมาตรฐานการผลิตระดับโลกสำหรับการผลิตภาชนะความดัน จาก ASME
  (American Society of Mechanical Engineers)
  ซึ่งเป็นประกาศนียบัตรรับรองสิทธิการใช้ “ตราประทับ” (Stamp) สำหรับภาชนะความดัน 5
  ประเภทคือ “U”, “U2”, “PP”, “R” และ “S”

การที่บริษัทฯ ได้รับการรับรองคุณภาพในสินค้าและบริการทำให้บริษัทฯ
ได้รับความเชื่อถือและไว้วางใจจากลูกค้า รวมทั้งช่วยยกระดับให้บริษัทฯ
สามารถแข่งขันในระดับสากลได้มากยิ่งขึ้น

นอกจากนี้ทางบริษัทฯ
ยังให้ความสำคัญกับความปลอดภัยในการทำงานควบคู่ไปกับคุณภาพผลิตภัณฑ์อีกด้วย
ซึ่งสอดคล้องกับความต้องการของลูกค้าส่วนใหญ่ทั้งในประเทศและต่างประเทศที่ให้ความสำคัญในเรื่องระบบความปลอดภัยในการทำงานมากขึ้น
ทั้งนี้บริษัทฯ ตั้งเป้าหมายที่จะพัฒนา
ปรับปรุงและลดการเกิดอุบัติเหตุที่เกิดขึ้นจากการทำงานให้น้อยลงในทุกๆปี

ข. กำลังการผลิตสูง

บริษัทฯ
สามารถออกแบบและผลิตงานเหล็กตามความต้องการของลูกค้าได้หลากหลายรูปแบบด้วยกำลังการผลิตที่สูงประมาณ
50,000-60,000 ตันต่อปี และมีเครื่องมือเครื่องจักรที่ใช้ในการผลิตอย่างเพียงพอและเหมาะสม
ทำให้บริษัทฯ มีความสามารถในการรับงานโครงการขนาดใหญ่ได้ ปัจจุบันบริษัทฯ มีโรงงานอยู่ 2
แห่ง คือ

1) โรงงานชลบุรี ตั้งอยู่ที่ เลขที่ 69 หมู่ 3 แขวงคลองตำหรุ อำเภอเมือง จังหวัดชลบุรี
มีพื้นที่กว่า 56 ไร่

  2) โรงงานระยอง ตั้งอยู่ที่ เลขที่ 45/10 หมู่ 4 ถนนบ้านล่าง-หนองบอน แขวงนิคมพัฒนา
  กิ่งอำเภอนิคมพัฒนา จังหวัดระยอง มีพื้นที่กว่า 48 ไร่

นอกจากนั้นบริษัทฯ ยังสามารถขยายกำลังการผลิตได้อีก โดยการไปทำงานก่อสร้าง ณ
ที่ตั้งของโครงการนั้นๆ หรือโดยการเช่าโรงงานเพื่อรับงานเพิ่มเติมเป็นครั้งคราว

ค. ทำเลที่ตั้งโรงงานเหมาะสม

บริษัทฯ มีสถานที่ตั้งโรงงานที่อยู่ในบริเวณใกล้กับเขตอุตสาหกรรมหนัก ได้แก่
นิคมอุตสาหกรรมมาบตาพุดและนิคมอุตสาหกรรมภาคตะวันออกทำให้บริษัทฯ
มีต้นทุนต่ำในการขนส่งชิ้นงานจากโรงงานไปยังสถานที่ตั้งของโครงการก่อสร้างต่างๆ
ในด้านการส่งออกและนำเข้าวัตถุดิบนั้น ที่ตั้งของโรงงานอยู่ใกล้กับท่าเรือสำคัญ อาทิเช่น
ท่าเรือแหลมฉบังและท่าเรือศรีราชา เป็นต้น
ซึ่งมีส่วนสนับสนุนโครงการส่งออกไปต่างประเทศได้อย่างมีประสิทธิภาพ

ง. เทคโนโลยี

บริษัทฯ มีโรงงาน เครื่องมือ เครื่องจักรและอุปกรณ์ที่ทันสมัย โดยบริษัทฯ
เป็นผู้ผลิตรายแรกในประเทศที่ใช้ระบบคอมพิวเตอร์เข้ามาช่วยในการทำงานโดยเริ่มจากการออกแบบ
การเขียนแบบ การวัดขนาด การตัดและการเจาะรู
ทำให้ช่วยลดระยะเวลาในการทำงานและมีความผิดพลาดน้อยลง
รวมทั้งมีการดูแลเครื่องจักรให้มีประสิทธิภาพที่ดีอยู่เสมอ
นอกจากนี้ยังมีการประสานงานที่รวดเร็วจากระบบเครือข่ายอินเตอร์เน็ตซึ่งทำให้การติดต่อประสานงานภายในและภายนอกเป็นไปอย่างสะดวกและมีระบบฐานข้อมูลของบริษัทฯ
ที่สมบูรณ์แบบสามารถใช้ในการตัดสินใจได้อย่างมีประสิทธิภาพ

จ. ฐานลูกค้าเดิม

บริษัทฯ มีฐานลูกค้าเดิมที่ได้มีการดำเนินธุรกิจร่วมกันมาอย่างต่อเนื่องจากอดีตจนถึงปัจจุบัน
ซึ่งถือเป็นส่วนสนับสนุนทางการตลาดที่สำคัญอีกอย่างหนึ่งที่ทำให้บริษัทฯ
ได้รับงานอย่างต่อเนื่องซึ่งลูกค้าดังกล่าว ได้แก่ Foster Wheeler International
Corporation, Mitsubishi Heavy Industries, Obayashi Corporation, ABB
Lummus Global B.V. เป็นต้น

1.2 ลักษณะลูกค้าและกลุ่มลูกค้าเป้าหมาย

ลูกค้าของบริษัทฯ แบ่งออกได้เป็น 2 กลุ่มหลัก คือ เจ้าของโครงการและผู้รับเหมาหลัก
ซึ่งมีทั้งในประเทศและต่างประเทศ

1)  เจ้าของโครงการ ประกอบด้วย ลูกค้าภาคเอกชน ได้แก่
    ผู้ประกอบกิจการในอุตสาหกรรมที่มีการขยายการลงทุนและมีการก่อสร้าง โดยเฉพาะโรงไฟฟ้า
    สนามบิน โรงกลั่นน้ำมันและโรงงานอุตสาหกรรมต่างๆ ซึ่งเป็นลูกค้าหลักของบริษัทฯ
    และลูกค้าภาครัฐบาล ได้แก่ หน่วยงานราชการ
    รัฐวิสาหกิจที่มีโครงการสาธารณูปโภคขั้นพื้นฐาน เป็นต้น

2)  ผู้รับเหมาหลักเป็นลูกค้าภาคเอกชนที่มีทั้งในประเทศและต่างประเทศที่เป็นผู้ประกอบธุรกิจรับเหมาก่อสร้างรายใหญ่ที่รับงานโครงการทั้งหมดจากเจ้าของโครงการและแบ่งส่วนงานประเภทต่างๆให้กับบริษัทผู้รับเหมารองต่อไป
    โดยบริษัทฯ ได้รับการยอมรับจากลูกค้าที่เป็นผู้รับเหมาหลักอย่างมากทำให้บริษัทฯ
    ได้รับงานอย่างต่อเนื่อง ลูกค้าในกลุ่มนี้ได้แก่ Foster Wheeler International
    Corporation, Mitsubishi Heavy Industries, Obayashi Corporation, ABB
    Lummus Global B.V., Kellog Joint Venture/Woodside Energy Limited ,
    Foster Wheeler Energy Limited, Alstom Power INC., JFE Engineering
    เป็นต้น

1.3 การจำหน่ายและช่องทางการจัดจำหน่าย

ช่องทางการจำหน่ายหรือช่องทางการติดต่อรับงานจากลูกค้าของบริษัทฯ ในปัจจุบัน ประกอบด้วย

1) ลูกค้าเก่าที่ให้ความเชื่อถือในชื่อเสียงและคุณภาพของบริษัทฯ ซึ่งการรับงานจากลูกค้าเก่านั้น
มีความสำคัญต่อบริษัทฯ มาก เนื่องจากแสดงให้เห็นว่าลูกค้าพึงพอใจในผลงานของบริษัทฯ
ซึ่งจะช่วยให้บริษัทฯ ได้รับงานอย่างต่อเนื่อง อีกทั้งยังแนะนำต่อไปยังลูกค้าใหม่อีกด้วย
ลูกค้าเก่าของบริษัทฯ ประกอบด้วย เจ้าของโครงการได้แก่ Esso, Thai Oil, Shell,
และโรงงานปิโตรเคมีต่างๆ และผู้รับเหมาหลัก (Main Contractors) ได้แก่ Foster
Wheeler International Corporation, Foster Wheeler Energy Limited,
Mitsubishi Heavy Industries (MHI), Obayashi Corporation, ABB Lummus
Global B.V., Toyo Engineering Corporation, JFE Engineering, SK
Engineering and Construction เป็นต้น

2) ลูกค้ารายใหม่ ซึ่งอาจมาจากการได้รับการแนะนำจากลูกค้าเก่า
การแนะนำจากบริษัทที่ปรึกษาหรือการผ่านเข้ามาทาง Web Site ของบริษัทฯ

3) บริษัทร่วม บริษัทย่อยและบริษัทที่เกี่ยวข้อง
เนื่องจากบริษัทย่อยและบริษัทร่วมเป็นบริษัทที่ประกอบธุรกิจที่ต่อเนื่องกับบริษัทฯ
จึงมีส่วนช่วยสนันสนุนในการหาลูกค้าให้แก่บริษัทฯ

4) ตัวแทนการตลาดในต่างประเทศ
ซึ่งเป็นบริษัทหรือบุคคลที่มีโครงข่ายความสัมพันธ์กับผู้รับเหมาหลักในต่างประเทศ

5) ตัวแทนหน่วยงานราชการในต่างประเทศ ซึ่งเป็นหน่วยงานที่แนะนำบริษัทฯ
ให้กับนักลงทุนในต่างประเทศ

1.4 สัดส่วนการจำหน่ายในประเทศและต่างประเทศ

ในปี 2549 บริษัทฯ และบริษัทย่อยมีสัดส่วนการรับจ้างผลิตเพื่อติดตั้งในประเทศร้อยละ 33.46
และต่างประเทศร้อยละ 66.54

2 ภาวะการแข่งขัน

2.1 สภาพการแข่งขันในอุตสาหกรรม

1) ตลาดในประเทศ:
การแข่งขันในอุตสาหกรรมแปรรูปโครงสร้างเหล็กส่วนใหญ่มักจะเป็นการแข่งขันกันในกลุ่มของผู้ประกอบการในประเทศ
เนื่องจากการนำเข้าผลิตภัณฑ์เหล็กที่แปรรูปเป็นชิ้นส่วนสำเร็จรูปแล้วนำมาประกอบติดตั้งในไทยนั้นไม่คุ้มกับการลงทุน
เพราะผลิตภัณฑ์ที่นำเข้าจากต่างประเทศจะมีราคาสูงกว่า อีกทั้งยังต้องเสียค่าขนส่งเพิ่ม
รวมไปถึงการถูกจำกัดโดยมาตรฐานอุตสาหกรรมที่ถูกกำหนดใช้ภายในประเทศ
โดยสำนักงานมาตรฐานอุตสาหกรรม (สมอ.)
ทำให้การแข่งขันจากคู่แข่งในต่างประเทศมีน้อยและโรงงานแปรรูปเหล็กที่มีกำลังผลิตสูงในประเทศขณะนี้มีเพียง
7 โรงงานที่มีขนาดกำลังการผลิตเกิน 10,000 ตันต่อปี

2) ตลาดต่างประเทศ:
สำหรับตลาดต่างประเทศจะเป็นการแข่งขันกับผู้ประกอบการในประเทศนั้นๆที่เป็นที่ตั้งโครงการและแข่งขันกับประเทศแถบเอเชียอาคเนย์ซึ่งเป็นผู้ส่งออกเช่นกัน
การแข่งขันส่วนใหญ่เป็นด้านคุณภาพและความรวดเร็วในการส่งมอบเป็นหลัก
มีการแข่งขันด้านราคาในบางโครงการ

-   สถานภาพและศักยภาพในการแข่งขัน

บริษัท เอสทีพี แอนด์ ไอ จำกัด (มหาชน) นั้น มีข้อได้เปรียบในด้านขนาดกำลังการผลิตที่สูงถึง
50,000-60,000 ตันต่อปี ซึ่งถือว่ามีกำลังการผลิตที่สูงที่สุดในประเทศรายหนึ่ง ทำให้บริษัทฯ
สามารถรองรับงานทั้งตลาดในประเทศและตลาดต่างประเทศได้อย่างดี อีกทั้งบริษัทฯ
ได้รับใบรับรองคุณภาพผลิตภัณฑ์ มาตรฐาน ISO 9001 มาตรฐาน JSA Grade “H” และมาตรฐาน
ASME U, U2, S, R, PP การมีเครื่องมือ เครื่องจักรและเทคโนโลยีที่ทันสมัย
บุคลากรที่มีประสบการณ์สูง ตลอดจนมีผู้ร่วมทุนที่เกื้อกูลทางธุรกิจเป็นอย่างดี ทำให้บริษัทฯ
มีชื่อเสียงเป็นที่ยอมรับในผลงานจากลูกค้าและทำให้บริษัทฯ มีโอกาสในการรับงานมากยิ่งขึ้น

นอกจากนี้ บริษัทฯ ยังเป็นผู้นำด้านการส่งออกโครงสร้างเหล็กไปยังประเทศต่างๆ
ตามความต้องการของลูกค้า โดยได้รับสิทธิประโยชน์ต่างๆจากภาครัฐ อาทิเช่น
สิทธิประโยชน์ที่ได้รับจากคณะกรรมการส่งเสริมการลงทุน ทำให้บริษัทฯ
ได้รับการยกเว้นภาษีเงินได้นิติบุคคลเป็นระยะเวลา 8 ปีนับตั้งแต่ต้นปี 2544
ได้รับการยกเว้นอากรขาเข้าและภาษีมูลค่าเพิ่มสำหรับการนำเข้าวัตถุดิบเพื่อผลิตและส่งออก
ซึ่งเป็นการสนับสนุนการส่งออกและเป็นข้อได้เปรียบที่สำคัญของบริษัทฯ
ที่สามารถแข่งขันกับคู่แข่งต่างประเทศได้

-   จำนวนคู่แข่งและชื่อคู่แข่ง

ในอุตสาหกรรมแปรรูปโครงสร้างเหล็กซึ่งใช้ในการก่อสร้างหรือติดตั้งนั้น บริษัทฯ
มีส่วนแบ่งการตลาดภายในประเทศคิดเป็นร้อยละ 20 ถึงร้อยละ 25 โดยประมาณ

โดยคู่แข่งหลักภายในประเทศมี 6 รายด้วยกัน ดังนี้

1.  Thai Herrick Co., Ltd.

2.  MCS Public Co., Ltd.

3.  Thai Scandic Steel Co., Ltd.

4.  Euromill Engineering Ltd.

5.  Visawakij Pattana Co., Ltd.

6.  Wattanapaisal Co., Ltd.

ส่วนคู่แข่งในต่างประเทศนั้นมักจะเป็นผู้ประกอบการธุรกิจแปรรูปเหล็ก
ซึ่งอยู่ในแถบเอเชียในประเทศ มาเลเซีย ประเทศอินโดนีเซีย ประเทศเกาหลี ประเทศจีน เป็นต้น

ในอุตสาหกรรมแปรรูปโครงสร้างระบบขนาดใหญ่ (Process Module) นั้น
คู่แข่งมักจะเป็นผู้ประกอบการในต่างประเทศซึ่งอยู่ในแถบเอเชีย ได้แก่ ประเทศมาเลเซีย
ประเทศอินโดนีเซีย และประเทศเวียดนาม

-   แนวโน้มภาวะอุตสาหกรรมและสภาพการแข่งขันในอนาคต

จากประมาณการภาวะเศรษฐกิจของไทย โดยสำนักงานเศรษฐกิจการคลัง (Fiscal Policy
Office) ได้ประมาณการเศรษฐกิจไทยในปี 2550 มีอัตราการขยายตัวอยู่ที่ร้อยละ 4.0 – 4.5
ต่อปี ชะลอลงจากอัตราการขยายตัวทางเศรษฐกิจในปี 2549 อยู่ที่ร้อยละ 5.0-5.1 ต่อปี
แต่อย่างไรก็ตาม แนวโน้มการขยายตัวทางเศรษฐกิจในช่วงปี 2551-2552 อยู่ที่ร้อยละ 5.0-6.0
ต่อปี แสดงว่าอัตราการขยายตัวในช่วง 3 ปีนี้ มีแนวโน้มชะลอตัวหรือคงที่ ทำให้ในปี 2550 บริษัทฯ
ต้องมุ่งเน้นงานทั้งในประเทศและงานส่งออกต่างประเทศด้วย
สำหรับแนวโน้มอุตสาหกรรมก่อสร้างในระยะยาวยังคงเป็นบวกตามการลงทุนของภาครัฐในโครงการสาธารณูปโภคขนาดใหญ่ในอีก
5-6 ปีข้างหน้าและการขยายตัวของธุรกิจในภาคเอกชนส่งผลให้ยอดการลงทุนเพิ่มขึ้นอย่างต่อเนื่อง
โดยเฉพาะอย่างยิ่งการลงทุนในภาครัฐจะเติบโตขึ้นอย่างเด่นชัดจากโครงการก่อสร้างสาธารณูปโภคขนาดใหญ่ตามแผนงานที่รัฐบาลได้วางไว้
ส่งผลให้อุตสาหกรรมก่อสร้างและอุตสาหกรรมแปรรูปโครงสร้างเหล็กมีทิศทางที่ดีขึ้น
เนื่องจากมีการลงทุนในโครงการสาธารณูปโภคต่างๆเพิ่มมากขึ้น เช่น สะพาน ทางยกระดับ
โรงไฟฟ้า เป็นต้น โครงการของภาคเอกชนต่างๆก็มีการขยายตัว
โดยเฉพาะการพัฒนาของภาคอุตสาหกรรม เช่น อุตสาหกรรมปิโตรเคมี อุตสาหกรรมยานยนต์
โรงไฟฟ้าขนาดกลางและขนาดเล็ก ตลอดจนอุตสาหกรรมผลิตชิ้นส่วนต่างๆ เป็นต้น
นอกจากนี้แนวโน้มในการบริโภคเหล็กทั่วโลกได้เพิ่มสูงขึ้นเฉลี่ยประมาณร้อยละ 6.5 ต่อปี นับแต่ปี
2543 เป็นต้นมา โดยเฉพาะในช่วง 10 ปีที่ผ่านมา
ภูมิภาคเอเชียได้มีการบริโภคเหล็กเพิ่มสูงขึ้นร้อยละ 10 ต่อปี (ที่มา:
สถาบันเหล็กและเหล็กกล้าแห่งประเทศไทย)

ในอนาคตโครงสร้างเหล็กยังคงมีบทบาทสำคัญและมีแนวโน้มเพิ่มมากขึ้นในงานก่อสร้างทุกประเภท
เนื่องจากการก่อสร้างโดยใช้เหล็กจะสามารถลดระยะเวลาการก่อสร้างลง
การควบคุมคุณภาพทำได้ง่ายกว่า มีความต้องการแรงงานน้อย มีความปลอดภัยสูง
ตลอดจนมีมลภาวะที่เกิดจากการก่อสร้าง เช่น น้ำ ฝุ่นละออง และเสียง
น้อยกว่าการก่อสร้างที่ใช้คอนกรีตเสริมเหล็กแบบเดิม

ในด้านของผู้ประกอบการในอุตสาหกรรมก่อสร้างในประเทศไทย
เดิมจะเน้นการก่อสร้างที่ใช้คอนกรีตเสริมเหล็กเป็นองค์ประกอบหลัก
เนื่องจากการก่อสร้างโดยใช้คอนกรีตเสริมเหล็กจะมีต้นทุนที่ต่ำกว่าทั้งในด้านวัตถุดิบและค่าแรง
ขณะที่การก่อสร้างโดยใช้เหล็กโครงสร้างจะต้องพึ่งพาการนำเข้าวัตถุดิบจากต่างประเทศ
โดยเฉพาะเหล็กโครงสร้างรูปพรรณ และต้องอาศัยแรงงานที่มีความชำนาญ
ส่งผลให้การก่อสร้างโดยใช้เหล็กโครงสร้างจึงจำกัดอยู่ที่งานก่อสร้างขนาดใหญ่ เช่น
โครงการสาธารณูปโภคพื้นฐาน โรงงานอุตสาหกรรมและอาคารคลังสินค้า อย่างไรก็ดี
ในปัจจุบันผู้ประกอบการและวิศวกรผู้ออกแบบได้เริ่มเห็นประโยชน์ของการก่อสร้างโดยใช้เหล็กโครงสร้างแทนการก่อสร้างโดยใช้คอนกรีตเสริมเหล็ก
เนื่องจากปัจจุบันได้มีการผลิตโครงสร้างเหล็กขึ้นเองภายในประเทศ
ประกอบกับแรงงานในอุตสาหกรรมแปรรูปเหล็กมีความชำนาญเพิ่มมากขึ้นทำให้อุตสาหกรรมแปรรูปเหล็กสามารถขยายตัวได้เพิ่มขึ้นกว่าเมื่อก่อน

เมื่ออุตสาหกรรมแปรรูปโครงสร้างเหล็กเป็นอุตสาหกรรมที่ต้องอาศัยความชำนาญ
ประสบการณ์และความน่าเชื่อถือของชื่อเสียงบริษัทฯ
อีกทั้งมาตรฐานในการผลิตและการส่งมอบงานตรงเวลา บริษัทฯ
จึงได้เน้นนโยบายด้านคุณภาพและการส่งมอบงานที่ตรงเวลา
เพื่อให้เกิดความได้เปรียบในการแข่งขัน อีกทั้งบริษัทฯ
ได้มุ่งเน้นการขยายงานไปสู่ผลิตภัณฑ์ที่มีมูลค่าเพิ่มสูง อันได้แก่ Process Module และ Offshore
Platform ซึ่งมีความต้องการเพิ่มมากขึ้นเรื่อยๆ
ตามการขยายตัวของอุตสาหกรรมโรงกลั่นน้ำมันและอุตสาหกรรมปิโตรเคมี

(3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์

1.1 การผลิต

หลังจากที่บริษัทฯ ได้มีการเซ็นสัญญากับลูกค้าเรียบร้อยแล้ว บริษัทฯ จะดำเนินการเริ่มงาน
โดยเริ่มตั้งแต่งานวิศวกรรม คือ
การนำแบบที่ได้รับจากลูกค้ามาทำแบบรายละเอียดเพื่อนำไปใช้ในขั้นตอนการผลิตชิ้นงานโดยใช้โปรแกรมคอมพิวเตอร์ด้านวิศวกรรม
เช่น AUTO CAD หรือ X-Steel เป็นต้น

ทางแผนกผลิตจะดำเนินการวางแผนการผลิต ประกอบด้วย การจัดหาวัตถุดิบหลัก ซึ่งได้แก่ เหล็ก
ลวดเชื่อม สี และวัสดุสิ้นเปลืองอื่นๆ เป็นต้น
การจัดหาแรงงานเพื่อดำเนินการผลิตตามแผนงานวิศวกร
ตลอดจนการจัดทำงบประมาณเพื่อใช้ในการควบคุมต้นทุนของงาน
และการติดต่อประสานงานกับลูกค้าอยู่ตลอดเวลา

ขั้นตอนการผลิตนั้นจะเริ่มจากการนำวัตถุดิบเหล็กมาตัด เจาะ ประกอบ
เชื่อมและขั้นตอนสุดท้ายในการเคลือบผิวชิ้นงาน
ซึ่งแต่ละขั้นตอนจะต้องใช้ประสบการณ์ของช่างมีฝีมือซึ่งบริษัทฯ
มีอยู่เป็นจำนวนมากก็เพื่อให้ชิ้นงานเสร็จได้ทันเวลาและมีข้อผิดพลาดน้อยที่สุด
โดยขั้นตอนการผลิตนี้จะต้องอยู่ภายใต้การควบคุมคุณภาพของแผนกผลิตและแผนกตรวจสอบคุณภาพที่ต้องประสานงานกันตลอดเวลาและต้องบริหารคุณภาพของผลิตภัณฑ์ให้ได้ตามมาตรฐานต่างๆ
อันได้แก่ ISO 9001, JSA Grade “H” และ ASME “U” “U2” “PP” “R” และ “S”
ซึ่งได้กล่าวรายละเอียดไว้แล้วในหัวข้อตลาดและภาวะการแข่งขัน

-   นโยบายการผลิต

บริษัทฯ
มีนโยบายการผลิตสินค้าให้ได้คุณภาพตามมาตรฐานที่ลูกค้ากำหนดและต้องส่งมอบให้ตรงตามกำหนดการที่สัญญาไว้กับลูกค้าด้วย
ตลอดจนการคำนึงถึงความปลอดภัยของพนักงานซึ่งเป็นสิ่งสำคัญควบคู่ไปกับการผลิตที่มีประสิทธิภาพ
ทั้งนี้ทีมวิศวกรซึ่งเป็นผู้บริหารโครงการยังต้องควบคุมต้นทุนของการผลิตให้อยู่ภายใต้งบประมาณที่ประมาณการไว้ก่อนเริ่มการผลิตด้วย

การจัดหาวัตถุดิบเพื่อจำหน่าย

เนื่องจากกิจการของบริษัทฯ คือ การแปรรูปโครงสร้างเหล็ก ดังนั้น วัตถุดิบหลักร้อยละ 90
ของวัตถุดิบทั้งหมดก็คือ เหล็ก ซึ่งได้แก่ เหล็กแผ่น (Steel Plate)
และเหล็กรูปพรรณหรือเหล็กโครงสร้าง (Steel Section)
นอกจากนี้วัตถุดิบอื่นที่เป็นส่วนประกอบที่สำคัญอีกร้อยละ 10 ของวัตถุดิบทั้งหมด ได้แก่ ลวดเชื่อม สี
และอุปกรณ์ยึดต่างๆ เช่น สกรู น็อต เป็นต้น

ในการพิจารณาจัดหาวัตถุดิบสำหรับใช้เป็นส่วนประกอบของผลิตภัณฑ์นั้น
จะเริ่มต้นตั้งแต่ในขั้นตอนของการเสนอราคางานของบริษัทฯ คือ
ก่อนที่จะมีการตกลงเซ็นสัญญากับลูกค้าจะมีการเจรจาตกลงกันในเรื่องขอบข่ายของการจัดหาวัตถุดิบ
โดยแบ่งออกเป็น 2 กรณีดังนี้

1.  กรณีที่ลูกค้าเป็นผู้จัดหาวัตถุดิบหลัก ซึ่งได้แก่ เหล็กแผ่นและเหล็กรูปพรรณ บริษัทฯ
    จะดำเนินการเพียงการจัดการตรวจรับ นำไปใช้และแจ้งยอดคงเหลือให้กับลูกค้าเท่านั้น
    รวมถึงปฏิบัติตามสิทธิประโยชน์ของคณะกรรมการส่งเสริมการลงทุน

2.  กรณีที่บริษัทฯ เป็นผู้จัดหาวัตถุดิบหลักเอง บริษัทฯ จะมีการสอบราคาเบื้องต้นจากผู้ส่งมอบ
    (Supplier) เพื่อใช้ในการกำหนดราคาขายของผลิตภัณฑ์ของแต่ละโครงการ
    เมื่อเซ็นสัญญาและเริ่มดำเนินงานดังกล่าว บริษัทฯ จะทำการวางแผนการจัดหาวัตถุดิบ
    โดยจัดทำงบประมาณโครงการ ซึ่งมีรายการงบประมาณการจัดซื้อวัตถุดิบต่างๆ
    มีการสอบราคาวัตถุดิบจากผู้ผลิตหรือตัวแทนจำหน่ายทั้งภายในและต่างประเทศเพื่อเปรียบเทียบราคา
    อย่างน้อย 3 ราย
    ระยะเวลาการส่งมอบและเงื่อนไขต่างๆของทำการคัดเลือกผู้ส่งมอบและออกใบสั่งจ้าง
    ซึ่งบริษัทฯ
    อาจจะพิจารณาทำสัญญาการสั่งซื้อทั้งโครงการกับผู้ส่งมอบเพียงรายเดียวเพื่อลดความเสี่ยงในด้านราคาที่อาจจะมีการเปลี่ยนแปลงตามราคาตลาดและเพื่อให้ได้วัตถุดิบมาอย่างต่อเนื่องทันแก่การใช้งานและเป็นไปตามแผนการผลิต

● สภาพปัญหาเกี่ยวกับวัตถุดิบ

ปัญหาโดยทั่วไปเกี่ยวกับวัตถุดิบของบริษัทฯ ส่วนใหญ่จะเป็นปัญหาทางด้านราคา
ระยะเวลาการส่งมอบและข้อจำกัดเกี่ยวกับข้อกำหนด (Grade / Specification)
โดยแบ่งปัญหาตามแหล่งที่มาของวัตถุดิบดังนี้

1. ปัญหาเกี่ยวกับวัตถุดิบภายในประเทศ:
เนื่องจากจำนวนผู้ผลิตภายในประเทศที่ได้คุณภาพมาตรฐานมีจำนวนน้อยรายทำให้การต่อรองราคาเป็นไปค่อนข้างยากและสามารถจัดหาได้เพียงบางชนิดหรือบางขนาดเท่านั้น
อีกทั้งการซื้อผ่านตัวแทนที่มีคลังสินค้าในประเทศก็มีราคาค่อนข้างสูงและสามารถจัดหาได้เพียงบางชนิดหรือบางขนาดเช่นกัน

2. ปัญหาเกี่ยวกับวัตถุดิบจากต่างประเทศ: จากปัญหาที่เกิดขึ้นในข้อ 1 ทำให้บริษัทฯ
ต้องพึ่งพาการนำเข้าจากต่างประเทศ ซึ่งราคามักมีความผันแปรตามสภาวการณ์ของตลาดโลก
อีกทั้งอาจได้รับผลกระทบจากอัตราแลกเปลี่ยน ปัญหาการใช้เวลาในการผลิตและการขนส่ง
รวมทั้งกฎระเบียบและข้อบังคับของทางราชการที่เกี่ยวกับมาตรฐานผลิตภัณฑ์อุตสาหกรรม (สมอ.)
และการผ่านพิธีการนำเข้าของกรมศุลกากร
ปัจจัยเหล่านี้ล้วนมีขั้นตอนดำเนินงานหลายขั้นตอนและใช้เวลานานจนทำให้ขั้นตอนการจัดหาวัตถุดิบมีความล่าช้าและทำให้ต้นทุนวัตถุดิบที่ได้มีราคาสูงขึ้น

ในช่วงปี 2547 ถึงปี 2549 อุตสาหกรรมการก่อสร้างได้เติบโตขึ้นอย่างรวดเร็วในแต่ละภูมิภาค
โดยเฉพาะในประเทศจีนทำให้ปริมาณความต้องการใช้เหล็กในตลาดโลกเพิ่มมากขึ้น
ส่งผลให้วัตถุดิบเหล็กขาดแคลนและมีการปรับราคาสูงขึ้นอย่างต่อเนื่อง
ทั้งจากในประเทศและต่างประเทศ อย่างไรก็ตาม ในปี 2549
สภาวการณ์ขาดแคลนวัตถุดิบเหล็กของตลาดโลกปรับตัวดีขึ้นมีผลให้การจัดซื้อจัดหาทำได้ง่ายขึ้น

อย่างไรก็ตามเพื่อหลีกเลี่ยงปัญหาดังกล่าวที่อาจเกิดขึ้นได้อีก บริษัทฯ
มีแนวทางในการป้องกันและแก้ไขดังนี้

1.
การติดตามสภาวะของเศรษฐกิจโลกอย่างใกล้ชิดเพื่อให้ทราบถึงผลกระทบที่มีต่อราคาและปริมาณความต้องการของวัตถุดิบเหล็กโดยตรง
การติดตามแนวโน้มราคาเหล็กในช่วงระยะ 3 เดือนถึง 6
เดือนข้างหน้าเพื่อใช้เป็นข้อมูลในการประมูลงาน การรับงานและการวางแผนการจัดซื้อ

2. การหาแหล่งวัตถุดิบใหม่ๆ

3.
การสร้างพันธมิตรหรือหาผู้ร่วมทุนที่เป็นผู้ผลิตหรือเป็นตัวแทนจัดจำหน่ายที่มีศักยภาพสูงเพื่อสนับสนุนการจัดหาวัตถุดิบให้ทันกับความต้องการใช้งานอย่างต่อเนื่องและได้ราคาที่เหมาะสมภายใต้งบประมาณที่กำหนด

4.
การรวมกลุ่มกับผู้ประกอบการแปรรูปเหล็กภายในประเทศในการเสนอให้มีการปรับปรุงหรือแก้ไขกฎระเบียบและข้อบังคับของทางราชการให้เอื้อประโยชน์ต่อผู้ประกอบการแปรรูปเหล็กและผู้ผลิตเหล็กมากขึ้นเพื่อพัฒนาความสามารถในการแข่งขันในตลาดโลกได้และนำรายได้เข้าสู่ประเทศ

5. การทำสัญญาในลักษณะโครงการกับผู้ส่งมอบ
โดยยืนราคาและปริมาณที่จะใช้ตลอดทั้งโครงการเพื่อควบคุมราคาต้นทุนวัตถุดิบที่อาจจะมีการเปลี่ยนแปลง
นอกจากนี้จะเป็นการช่วยให้ผู้ผลิตสามารถวางแผนการผลิตและเตรียมจัดหาวัตถุดิบเพื่อผลิตเหล็กมาส่งมอบให้กับบริษัทฯ
ได้อย่างต่อเนื่องและทันตามกำหนด

6.
การเจราจาต่อรองกับลูกค้าเพื่อขอใช้วัตถุดิบที่มีคุณภาพเทียบเท่ากับคุณภาพที่กำหนดที่สามารถจัดหาได้จากผู้ผลิตภายในประเทศเพื่อให้ได้วัตถุดิบที่มีราคาต้นทุนต่ำภายในระยะเวลาอันรวดเร็ว

7.
การบริหารจัดการให้มีวัตถุดิบคงคลังบางส่วนในปริมาณที่เหมาะสมเพื่อหลีกเลี่ยงการขาดแคลนวัตถุดิบ
และระดับราคาที่สูงขึ้นจากการจัดซื้อเพื่อการใช้งานที่เร่งด่วน

● จำนวนผู้จำหน่ายวัตถุดิบ

  วัตถุดิบหลักของบริษัทฯ มีรายละเอียดดังนี้

1.  เหล็กแผ่น (Steel Plate) คือ
    เหล็กกล้าที่มีส่วนประกอบทางเคมีตามมาตรฐานผลิตภัณฑ์อุตสาหกรรมและรีดเป็นแผ่นขณะร้อนเพื่อใช้สำหรับโครงสร้างเชื่อมประกอบและโครงสร้างทั่วไป
    เช่น อาคาร สะพาน เรือ ถังเก็บน้ำมัน ภาชนะความดันและโครงสร้างอื่นๆ แบ่งออกเป็น 4
    ชนิด คือ เหล็กแผ่นม้วน เหล็กแผ่นแถบ เหล็กแผ่นหนาและเหล็กแผ่นบาง
    โดยมีผู้ผลิตเหล็กประเภทนี้ในประเทศหลักๆจำนวนประมาณ 5 ราย
    มีกำลังการผลิตรวมกันปีละประมาณ 8.4 ล้านตัน

2.  เหล็กรูปพรรณหรือเหล็กโครงสร้าง (Steel Section) คือ
    เหล็กที่ผลิตออกมามีหน้าตัดเป็นรูปลักษณะต่างๆ เพื่อใช้ในงานก่อสร้าง
    แบ่งตามกรรมวิธีการผลิตได้ 2 ชนิด คือ เหล็กรูปพรรณชนิดรีดร้อน (Hot Rolled) ได้แก่
    เหล็กหน้าตัดรูปตัว I, H, T, U, L เป็นต้น และเหล็กรูปพรรณชนิดรีดเย็น (Cold
    Rolled) ได้แก่ เหล็กหน้าตัดรูปตัว C
    โดยมีผู้ผลิตเหล็กประเภทนี้ในประเทศหลักๆจำนวนประมาณ 5 ราย
    มีกำลังการผลิตรวมกันปีละประมาณ 1.7 ล้านตันเศษ

  สำหรับบริษัทผู้ผลิตหรือตัวแทนจำหน่ายรายหลักๆ ที่บริษัทฯ สั่งซื้อวัตถุดิบมีดังนี้

+------------------------+--------+---------------------+--------------+
| ชื่อ                     | ประเทศ | ประเภทวัตถุดิบ         | ระยะเวลา     |
|                        |        |                     | ที่ติดต่อกับบริษัทฯ |
|                        |        | ที่จัดจำหน่าย           | (ปี)          |
+------------------------+--------+---------------------+--------------+
| 1. เหล็กสยามยามาโตะ     | ไทย    | เหล็กรูปพรรณ          | มากกว่า 8 ปี   |
|                        |        |                     |              |
| 2. แอลพีเอ็นเพลทมิล       | ไทย    | เหล็กแผ่น             | มากกว่า 8 ปี   |
|                        |        |                     |              |
| 3. สหวิริยา เพลทมิล       | ไทย    | เหล็กแผ่น             | มากกว่า 8 ปี   |
|                        |        |                     |              |
| 4. Mitsui & Co., Ltd.  | ญี่ปุ่น    | เหล็กแผ่น             | มากกว่า 13 ปี  |
|                        |        | และเหล็กรูปพรรณ       |              |
| 5. Corus Metal Co.,    | อังกฤษ  |                     | มากกว่า 8 ปี   |
| Ltd.                   |        | เหล็กแผ่น             |              |
|                        |        | และเหล็กรูปพรรณ       | 8-13 ปี       |
| 6. ร้านค้า               |        |                     |              |
| หรือตัวแทนจำหน่ายอื่นๆ ได้แก่ |        |                     |              |
| ค้าเหล็กไทย              |        |                     |              |
| เตียฮงฮะสิริพานิช          |        |                     |              |
| อุดมโลหะกิจ และศิริกุลสตีล   |        |                     |              |
| เป็นต้น                  |        |                     |              |
+------------------------+--------+---------------------+--------------+

 

สัดส่วนการซื้อวัตถุดิบในประเทศและต่างประเทศ

การสั่งซื้อวัตถุดิบของบริษัทฯ มีทั้งสั่งซื้อโดยตรงจากผู้ผลิตและสั่งซื้อผ่านตัวแทนจำหน่าย
ทั้งภายในและต่างประเทศ
โดยสัดส่วนการสั่งซื้อวัตถุดิบภายในประเทศและต่างประเทศของแต่ละโครงการหรือแต่ละปีนั้นไม่สามารถระบุสัดส่วนที่แน่นอนได้
ขึ้นอยู่กับชั้นคุณภาพ (Grade/Specification) ของวัตถุดิบที่ลูกค้ากำหนด ระดับราคา
ระยะเวลาที่ส่งมอบและแหล่งวัตถุดิบที่สามารถหาได้ในช่วงเวลานั้นๆ
โดยในอดีตที่ผ่านมาวัตถุดิบที่ใช้จะเป็นวัตถุดิบที่ผลิตในประเทศไทย ญี่ปุ่นและประเทศในแถบทวีปยุโรป
เช่น อังกฤษ ฟินแลนด์และเบลเยี่ยม เป็นต้น

สัดส่วนการสั่งซื้อวัตถุดิบของบริษัทฯ ในช่วง 3 ปีที่ผ่านมา มีดังนี้

[TABLE]

  หมายเหตุ: สัดส่วนการสั่งซื้อเหล็กที่ลดลง มีผลเนื่องมาจากบริษัทฯ
  ให้ลูกค้าเป็นผู้รับผิดชอบในการจัดหาวัตถุดิบเองเพื่อลดความเสี่ยงจากความผันแปรของราคาเหล็ก

สำหรับแนวโน้มในอนาคตบริษัทฯ คาดการณ์ว่า สัดส่วนการสั่งซื้อจากภายในประเทศจะมีเพิ่มมากขึ้น
เนื่องจากความสามารถในการผลิตเหล็กให้ได้คุณภาพ ขนาด
และปริมาณโดยผู้ผลิตภายในประเทศได้มาตรฐานมากขึ้น
อีกทั้งมีราคาที่ถูกกว่าและสามารถส่งมอบได้ภายในเวลาที่ต้องการ

2 ผลกระทบต่อสิ่งแวดล้อม

เนื่องจากผลิตภัณฑ์ของบริษัทฯ ใช้เหล็กเป็นวัตถุดิบหลัก ซึ่งก่อให้เกิดมลภาวะน้อยมาก
อีกทั้งยังมีโรงงาน เครื่องมือและเครื่องจักรที่ทันสมัย จึงทำให้กระบวนการผลิตของบริษัทฯ
ไม่มีผลกระทบต่อสิ่งแวดล้อม

(4) งานที่ยังไม่ส่งมอบ

งานที่ยังไม่ส่งมอบ ณ วันที่ 31 ธันวาคม 2549 ซึ่งป็นงานที่มีมูลค่าสัญญางานมากกว่าร้อยละ 10
ของรายได้รวม ณ สิ้นปี 2549 มี 4 โครงการ ดังนี้คือ

(หน่วย: ล้านบาท)

  --------------------------------------------- ------------- ----------------
  ชื่อโครงการ / ประเภทโครงการ/ ประเทศที่ตั้งโครงการ   มูลค่าสัญญางาน   มูลค่าที่ยังไม่ส่งมอบ

  1.Fabrication of Steel Arches for Export to   311           135
  Abu Dhabi , U.A.E.                                          

  2.Fabrication and Erection of Steel Structure 133           100
  for Aromatic Plant in Thailand                              

  3. Steel Structural for Export to Oman        352           214

  4.Fabrication and Erection of Steel Structure 259           259
  for Bangchak Refinery Thailand                              

  รวม                                           1,069         713
  --------------------------------------------- ------------- ----------------

หมายเหตุ : มูลค่าที่ยังไม่ส่งมอบคิดจากมูลค่างานที่ยังไม่รับรู้เป็นรายได้